
I.

Charakteristika

1. Strata orientácie má za následok sťaženie prieskumu a vykonávania záchrany alebo evakuácie. Sťažuje postup a ústup hasičov a znižuje účinnosť zásahu. V konečnom dôsledku môže vyvolať neistotu u zasahujúcich hasičov alebo paniku u ohrozených osôb a zvierat a byť príčinou mnohých úrazov.

2. Strata orientácie môže vzniknúť z dôvodu
a) zlej alebo žiadnej viditeľnosti spôsobenej silným zadymením a vznikom iných splodín horenia,
b) veľkej členitosti objektov, priestorov a terénu a ich neznalosti,
c) prerušenia osvetlenia objektov a priestorov vrátane zásahových ciest a evakuačných ciest, komunikácií, evakuačných výťahov a požiarnych výťahov,
d) vyradenia z prevádzky núdzového osvetlenia alebo hasičskej osvetľovacej techniky,
e) nečitateľnosti označenia únikových ciest a zásahových ciest alebo ich nepriechodnosti,
f) intenzívneho priestorového plameňového horenia a plošného plameňového horenia,
g) deštrukcie stavebných konštrukcií a technológií,

h) zvíreného prachu v dôsledku výbuchu alebo činnosti zasahujúcich jednotiek,

i) zarosenia zorníkov ochranných masiek a ochranných odevov,

j) zakalenia vody vo vodných tokoch a nádržiach pri práci pod vodnou hladinou a následného zníženia viditeľnosti,

k) hmly, víchrice alebo hustého dažďa.

II.

Predpokladaný výskyt

      Nebezpečenstvo straty orientácie hrozí najmä pri zásahoch 
a) v podzemných podlažiach, pivniciach, technických podlažiach obytných budov, výrobných budov a skladovacích budov,
b)  v hromadných podzemných garážach,
c)  vo veľkokapacitných mraziarenských halách,
d)  v jednotlivých častiach viacpodlažných budov v pásme zadymenia,
e)  v podkroviach a v povalových priestoroch s  uskladnenými steblovitými rastlinami,
f)  v objektoch chemického priemyslu, vo výrobných objektoch a v skladovacích objektoch plastických hmôt pri súčasnom vývine hustého dymu,
g)   vo výrobných objektoch a v skladovacích objektoch textilného priemyslu,
h)   v halových skladoch a v hangároch s nedostatočnou možnosťou vetrania,
i)    v káblových rozvodoch a v energetických kolektoroch,
j)    v zložito členených objektoch a priestoroch,
k)   v teréne bez miestnych znalostí, 
l) 
 v prípade požiarov obilnín, suchých trávnatých porastov a  lesných kultúr v dôsledku rýchleho šírenia požiaru a možnosti obkolesenia zasahujúcej jednotky plameňom a dymom,
m)  v podzemí a pod vodnou hladinou.
III.
Ochrana

1. 
Z hľadiska taktiky hasičských jednotiek pri zásahu je na zabezpečenie ochrany života a zdravia hasičov pred nebezpečenstvom straty orientácie dôležité
a) odvetrať zadymené priestory prirodzeným spôsobom alebo umelým spôsobom,

b) osvetliť miesta zásahu, a  to najmä únikové cesty, zásahové cesty a nástupné plochy,

c) určiť na vykonávanie prieskumu väčší počet prieskumných skupín pre jednotlivé čiastkové úseky objektov, priestorov alebo terénu a zabezpečiť nepretržité spojenie medzi prieskumnou skupinou a nástupným priestorom dohovorenými signálmi alebo rádiovým spojením,

d) zvoliť vhodné a jednotné orientačné body na mieste zásahu,

e) využiť znalosti miestnych osôb alebo použiť dokumentáciu zdolávania požiarov ,

f) tam, kde nie je možné odstrániť zníženú viditeľnosť, treba postupovať obozretne, aby nedošlo k zrúteniu alebo k prepadnutiu pri výstupe alebo pri zostupe na jednotlivé poschodia; hasič sa pridŕža rukou, overuje každý ďalší schod, pri zostupe dolu postupuje pospiatky čelom k ploche zostupu, v miestnostiach a na chodbách overuje pevnosť podlahy alebo schodov, obozretne našliapava a zisťuje, či nedošlo k jej prehoreniu alebo k inému narušeniu; na zabezpečenie návratu využívať vodiace laná alebo hadicové vedenia; pri návrate späť musí hasič počítať s dostatočnou zásobou vzduchu v autonómnom dýchacom prístroji; sledovať čas nasadenia hasičov v zadymenom priestore, 

g) používať pri malej ploche horenia a pri požiaroch s malým pásmom zadymenia vodné vysokotlakové prúdy alebo iné hasiace prostriedky na zdolávanie požiaru a následne odvetrávať,

h) používať pri veľkej ploche horenia a rozsiahlom pásme zadymenia vodné sprchové prúdy a súčasne odvetrávať,

i) vhodne označiť zásahové cesty. 

2.  Ochranné prostriedky a ďalšie zariadenia:

a) osobné ochranné pracovné prostriedky príslušníka,

b) dostatočné množstvo dýchacej techniky a náhradných tlakových fliaš,

c) vodiace laná,

d) pretlakové ventilátory a odsávače dymu,

e) ručné svetlomety, osvetľovacia technika a svetelná signalizácia,

f) pohybový detektor.

